Poul Fischer (DF), 2002-04-30:
Den tidligere regerings og venstrefløjens synspunkter er kendt stof.
Vi har op gennem 1990'erne set store stigninger i trafikmængden.
Men Trafikudvalget har i januar behandlet hvidbogen »Den Europæiske Transportpolitik«, og af hvidbogen fremgår, at trafikmængden frem til år 2020 vil stige med minimum 25 pct. Samtidig har man en målsætning om, at uheldsfrekvensen skal halveres.
Det er en ambitiøs målsætning, som vi dog i Dansk Folkeparti er enige i.
Den tidligere regering havde en handlingsplan, der sagde, at enhver ulykke er én ulykke for meget.
Det er udmærket at have nogle målsætninger, men man skal forholde sig til virkeligheden. Fremtiden genererer mere trafik, og den skal afvikles med færrest mulige uheld og trafikdrab.
Status på det danske motorvejsnet i dag er, at gennemsnitshastigheden er ca. 120 km/t.
Den nugældende lovgivning tillader en maksimumshastighed på 110 km/t., og alene dette skriger jo til himlen.
Da de faktiske forhold viser en gennemsnitshastighed på 120 km/t., og hvis vi går ud fra, at målingerne udtrykker en normalfordeling, så er der jo lige så mange biler, der kører 130 km/t., som der kører 110 km/t., og lige så mange, der kører 140 km/t., som der kører 100 km/t.
Og det samme kan jeg sige med 150 km/t. kontra 90 km/t. Der mangler ganske enkelt en kørselskultur i Danmark.
I den forbindelse kunne man overveje at supplere udskrivningen af bøder med et klippekortsystem, som man kender det f.eks. i Tyskland.
Samtidig kunne man så lære bilisterne kørselskultur, således at de afpassede hastigheden efter forholdene, det vil altså sige, at kørsel på motorvej tilsiger en vis minimumshastighed med hensyn til afvikling af trafikken.
Det vil efter vores bedste overbevisning resultere i en faldende uheldsfrekvens, idet trafikken herved afvikles mere glidende.
Der er ingen sammenhæng mellem skrivebordsberegninger, der siger, at øget hastighed genererer flere uheld, og de mange eksempler, der viser det modsatte.
Det hævdes af flere af ordførerne, at det danske motorvejsnet ikke er bygget til højere hastigheder end de nuværende 110 km/t., og magen til en gang vrøvl..!
Hvilken forskel er der på de motorveje, der blev projekteret, da vi havde fri hastighed, og de, der bliver projekteret efterfølgende?
Og hvilken forskel er der på de danske motorveje og de udenlandske, der tillader hastigheder på 130 km/t.?
Efter min overbevisning ingen.
Det er forståeligt og rigtigt, at strækninger uden midterrabat og strækninger uden nødspor tilsiger
reduceret maksimumshastighed
Men så må ministeren have fat i finansministeren, så der kan afsættes penge til etablering af nødspor og midterrabatter.
Danske bilister betaler ca. 40 mia. kr. om året i skatter og afgifter, så der skulle være penge nok at tage af til formålet.
Dansk Folkeparti er også enig i, at hastigheden skal reduceres på strækninger omkring byer og andre knudepunkter i særlig trafikbelastede tidsrum.
Det er et faktum, at motorveje er den sikreste løsning med hensyn til at afvikle trafik.
8 pct. af uheldene i Danmark sker på motorveje, og får man ved hjælp af skrappere sanktioner de højeste hastigheder elimineret, vil dette tal falde.
Med fremtidens trafikmængder in mente skal der flyttes mere trafik over på motorvejene, og det vil der blive, såfremt hastigheden hæves til 130 km/t.
Lad mig minde om, hvad der står i regeringsgrundlaget »Vækst, Velfærd og Fornyelse« på side 39: »Hastighedsgrænsen på motorveje for personbiler og motorcykler skal øges til 130 km/t. Danske motorveje er konstrueret således, at trafikken kan afvikles på en betryggende måde ved væsentlig højere hastighed end de tilladte 110 km/t.
I forbindelse med forøgelsen af hastighedsgrænsen skal politiet intensivere kontrollen med grove trafikforseelser på motorveje, ligesom bøderne ved overtrædelse af hastighedsgrænsen på motorveje sættes op.«
Var det ikke denne regerings chef, der i sin nytårstale pointerede, at man ville ikke ligge under for smagsdommere?
Og er det ikke denne regerings chef, der fra denne talerstol gang på gang har sagt, at de løfter, der blev givet før valget, vedstås efter valget?
Er det slut nu?
Vi håber det